पाएं अपने शहर की ताज़ा ख़बरें और फ्री ई-पेपरडाउनलोड करें
सूरजपुर जिले के नयनपुर प्लांट में ऑक्सीजन उत्पादन में लगे 20 कर्मचारियों में से अब तक 12 संक्रमित हो चुके हैं। वहीं प्लांट के मालिक भी अस्वस्थ हैं। इससे आक्सीजन उत्पादन प्रभावित होने काे लेकर दैनिक भास्कर ने एक मई को खबर प्रकाशित की थी। इसके चलते पहली मई को ही प्लांट में एक कम्प्यूटर ऑपरेटर व छह आक्सीजन रीफिल के लिए कर्मचारी भेजे गए। प्रशासन ने कहा है कि सरगुजा जिले के अस्पतालों में आक्सीजन सिलिंडर की आपूर्ति नयनपुर स्थित विद्या गैस एजेंसी से सुगमता से हो रही है।
जिले में एजेंसी से ऑक्सीजन गैस आपूर्ति के लिए नोडल अधिकारी व जिला पंचायत के सीईओ विनय कुमार लंगेह ने बताया कि प्लांट से गैस की आपूर्ति निर्बाध रूप से हो इसके लिए प्लांट और डिपो में अधिकारियों की ड्यूटी लगाई गई है। अंबिकापुर स्थित एजेंसी के डिपो में सुरक्षा के लिए पुलिस की भी डयूटी लगाई गई है। जिला उद्योग एवं व्यापार केंद्र के महाप्रबंधक अब्दुल शाकिर ने बताया कि प्लांट के 12 कर्मचारियों के कोरोना पॉजिटिव होने पर प्रशासन की ओर से एक मई को एक कंप्यूटर ऑपरेटर और रिफिलिंग के लिए 6 कर्मी उपलब्ध कराए गए हैं। 2 मई तक 18 कर्मी उपलब्ध करा दिए जाएंगे।
खाद्यमंत्री ने आक्सीजन की वैकल्पिक आपूर्ति के लिए रायगढ़ व कोरबा से सम्पर्क करने लिखा पत्र
सरगुजा सहित संभाग के दूसरे जिलों को सूरजपुर के नयनपुर प्लांट से आक्सीजन आपूर्ति में कोई बाधा आने पर कोरबा व रायगढ़ से आपूर्ति हो सके। इसके लिए खाद्य मंत्री अमरजीत भगत ने सरगुजा कलेक्टर को पत्र लिखा है। बता दें कि नयनपुर प्लांट के मालिक मजदूरों की कमी बताकर हाथ खड़े करने की बात भी कर चुका है। इस पर दैनिक भास्कर ने एक मई को खबर प्रकाशित की थी। इसके चलते मंत्री के अलावा सूरजपुर नगर पालिका अध्यक्ष केके अग्रवाल ने रविवार को प्लांट का निरीक्षण कर हालात जाने।
जहां अधिकारियों ने बताया कि तकनीकी कर्मचारी तो मौजूद हैं, लेकिन लोडिंग अनलोडिंग के लिए कर्मचारी कम पड़ रहे हैं। जिस पर अग्रवाल ने कहा कि कोरोना से निपटने के लिए प्लांट का सुचारू रूप से संचालन आवश्यक है। ऑक्सीजन प्लांट के संचालन में कर्मचारियों की कमी को दूर करने में नगर पालिका हर संभव सहयोग करेगी। स्थानीय स्तर पर कर्मचारी नहीं मिलते हैं तो नपा कर्मचारियों की ड्यूटी ऑक्सीजन प्लांट में लगाई जाएगी। इस दौरान उद्योग विभाग के जीएम सादिक अली, डीआईसी एके कुशवाहा, विधायक प्रतिनिधि प्रवेश गोयल एवं पवन साहू भी मौजूद रहे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn